Fra 3. – 4. klasse introduserer forlagene en ny lære om kjønn til norske skolebarn. Forlagene formidler til barna at deres måte å uttrykke kjønn på, deres personlighet og følelsen av hvem de selv er, det er deres kjønnsidentitet. Kjønnsidentitet blir forklart til barn ned til 8 år at handler om “hårfrisyre, leker og hva du gjør kan vise om du er gutt eller jente, begge deler eller ingen av delene.” Barn får ikke lenger anledning til å være seg selv. De lærer å tenke at alt de gjør, tenker, liker og uttrykker er deres kjønnsidentitet. Aldri før har nye kjønnsroller blitt introdusert og formidlet ukritisk på en så smal måte innenfor et helt nytt begrepsapparat fra skeiv teori. Kjønn er omdefinert for alle barn av en svært liten interessegruppe.